Line Barfod (EL), 2006-06-02:
Der er ingen tvivl om, at vi skal gøre utrolig meget for at forebygge, at vi bliver udsat for terrorangreb.
Vi tror, at det bedste, vi kan gøre for at forebygge, at vi bliver udsat for terrorangreb, ikke gøres ved at prøve at se på, hvordan vi kan opklare det bagefter, når angrebet er sket, men ved at se på, hvad det er, der får nogle mennesker til at begå så vanvittige handlinger som at sprænge uskyldige mennesker i luften.
Derfor mener vi, at noget af det bedste, vi kunne gøre for at forebygge, at der kommer terrorhandlinger i Danmark, var hurtigst muligt at trække os ud af Irak.
Dernæst var det at være med til at finde en fredelig løsning på konflikterne rundtom i verden, nemlig i Israel, Palæstina, Tjetjenien, Afghanistan og mange andre steder.
Det var også at gøre noget ved den stigende ulighed og polarisering, vi oplever både i Danmark og i andre dele af verden.
Vi bør prøve at se på, hvad det er, der får nogle mennesker til at blive så radikaliserede, så fundamentalistiske, at de kan finde på at begå terrorhandlinger, og vi bør gøre noget for at forebygge, at det kommer dertil.
Det tror vi på er den bedste vej til at forebygge, at terrorhandlinger finder sted.
Vi mener absolut ikke, at vi skal lade terroristerne vinde, ved at vi begynder at indskrænke demokratiet, altså begynder at indskrænke vores frihedsrettigheder.
For os er det fuldstændig afgørende, at man i et retssamfund har personlig frihed, at man har ret til at tale med dem, man vil, at man har ret til at tale i telefon, skrive breve, sende mails osv., uden at staten kigger én over skulderen, og at man har ret til frit at bevæge sig omkring i samfundet, uden at nogen overvåger, hvor man er henne.
Vi er utrolig bange for, at jo mere man indskrænker den personlige frihed, jo mindre har vi tilbage af retssamfundet, og at vi på et tidspunkt risikerer, at det kammer over, altså at folks støtte til samfundet forsvinder, og at vi kommer til at opleve store uroligheder.
Derfor er vi meget bange for de store skridt, som man tager i de her år, hvor man indskrænker den personlige frihed meget voldsomt.
Vi har jo i Danmark i de seneste mange måneder haft voldsom diskussion om ytringsfrihed.
Vi har en statsminister og en politisk ordfører fra partiet Venstre, der stiller sig op og forsvarer ytringsfriheden som noget fuldstændig fundamentalt og utrolig afgørende, nemlig at vi alle sammen har retten til at ytre os frit.
Samtidig kommer den samme regering altså med nogle forslag, der yderligere indskrænker vores ytringsfrihed, der yderligere gør, at man ikke ved, om man kan risikere at blive straffet for det, man udtaler sig om, og hvor man kan risikere, at hvis man udtaler en støtte til nogle bestemte handlinger og bestemte personer og bestemte organisationer, så kan man risikere at blive straffet for det.
Det er en voldsom indskrænkning.
Man må sige, at der er tale om en utrolig dobbeltmoral fra regeringens side, når den på den ene side så fundamentalt fastholder ytringsfriheden som afgørende og på den anden side gennemfører lovgivning, der indskrænker den.
Vi er utrolig bange for, at man med det skridt, der bliver taget her i retning af en politistat, hvor efterretningstjenesten får ret til at indhente oplysninger om os alle sammen fra alle offentlige myndigheder, virkelig undergraver nogle af vores vigtige rettigheder i samfundet.
Det er rigtigt, at justitsministeren er kommet med et lillebitte ændringsforslag, der indskrænker muligheden for at aflytte uskyldige en lille smule og muligheden for at aflytte nogle af dem, der oven i købet har tavshedspligt, nemlig læger, advokater og journalister.
Men vi mener ikke, at den lillebitte ændring, der er kommet, er tilstrækkelig, også fordi vi ikke ved nok om, hvad der kommer til at ske.
Det hele foregår som en hemmelig retspleje, hvor vi ikke ved nok.
Vi undrer os altså meget over, at Socialdemokraterne er gået med på det her forslag uden stort set at have fået nogen som helst indrømmelser.
Med hensyn til fødevarekontrollen har Socialdemokraterne jo meget voldsomt kritiseret, at man har overladt til fødevareindustrien af have en egenkontrol, og har gang på gang med hensyn til fødevarekontrollen påpeget, at man ikke kan nøjes med en egenkontrol.
Men når det drejer sig om magtapparatet, når det drejer sig om politiet og efterretningstjenesten, som vi udstyrer med meget voldsomme beføjelser, så er Socialdemokraterne tilfredse med egenkontrol.
Det undrer os altså meget.
Endelig vil jeg gøre opmærksom på, at vi har fået en henvendelse i Retsudvalget fra Lager, Post & Servicearbejdernes Forbund, der spurgte: Hvad kommer det her til at betyde for det faglige arbejde og for solidaritetsarbejdet?
De støtter bl.a. LO, altså landsorganisationen i Palæstina, hvis formand er medlem af Hamas.
Det har vi så spurgt justitsministeren om, og justitsministeren har svaret, at det er meget vanskeligt at forestille sig, at lager-, post- og servicearbejderne vil komme ind under terrorbestemmelserne, men justitsministeren kan altså ikke udelukke det.
Det vil sige, at fagforeningerne altså ikke kan være sikre på, at der ikke kan ske aflytning og indhentning af oplysninger om dem i hemmelighed på baggrund af de her terrorbestemmelser, og de kan ikke være sikre på, at de ikke kan risikere at blive dømt på baggrund af de terrorbestemmelser.
Det er en alvorlig indskrænkning af de faglige muligheder i Danmark, og derfor undrer det mig også af den grund, at Socialdemokratiet kan støtte forslaget.
Endelig får vi jo så til efteråret debatten om bevissikringskendelsen, der lige er blevet vedtaget i EU, og som betyder, at politiet i de 24 andre EU-lande får ret til at indhente oplysninger i Danmark, som det danske politi ikke engang med de her meget udvidede muligheder ville have ret til at indhente.
Det har ikke indgået i debatten indtil nu.
Jeg mener, at vi er på en alvorlig glidebane, hvor man indskrænker vores demokrati og vores personlige rettigheder og frihedsrettigheder mere og mere.
Det er dybt bekymrende, og jeg håber, at der i hvert fald er nogle Socialdemokrater, der ikke vil være med til at støtte det her forslag.